Document ID: /roh_data/filtered/fineweb-2-filterrobots_roh.jsonl.gz/69706

La loipa a Flond è quest onn in dals paucs lieus nua che far passlung è pussaivel en Surselva. Vi vart la loipa, en la halla polivalenta, ha la glieud interessada pudì tadlar ils referats dals anteriurs campiuns mundials. Toni Livers ch'è dapi dus onns trenader dar Swiss Ski, ha preschentà in plan emnil da ses trenament. Sper il trenament èn er fasas da recreaziun impurtants. Il perfetg equiliber tranter quellas duas fasas decidia, sch'il sportiv haja success, uschia Toni Livers. Plinavant è la preparaziun avant la cursa impurtanta: In di avant la cursa vegn il material testà ed il protocol da currer etablì. Livers sa regorda vid ils megliers muments da las cursas.
Tar las meglras cursas vegn ins en in stadi, nua che tut va da sez.
Toni Livers ha entschiet cun il sport a Trun sin sia loipa da chasa. Pli tard ha el fatg il gimnasi da sport a Tavau. Durant passa 10 onns ha el lavurà sco guardia da cunfin a Martina. En tut quest temp ha el trenà sin ils skis da passlung. La victoria tar la cuppa mundiala a Tavau l'onn 2007 è in da ses pli gronds success.
La sanadad ed il nutriment en il focus
Carlo Janka ha dà in sguard enavos en ses referat e reflectà sia carriera or da vista dal nutriment. Il campiun olimpic e mundial en il ski alpin è uss accumpagnader, u coach da sanadad. Bler dependia dal nutriment, di el. Per il skiunz da renum era il nutriment a l'entschatta da sia carriera nagin tema. Enfin ch'el ha constatà ch'el haja problems cun il magun. Ultra da quai ha el durant sias crisas da sanadad constatà ch'in nutriment pli sanadaivel gida tar la reconvalescenza. Mintgina è mintgin saja responsabel per sia sanadad, uschia Carlo Janka.
Ins stauscha la responsabladad sin il medi, tge ch'è per mai la faussa via.
Sper ils exempels negativs tar il nutriment, sco liongia da dir, charnpiertg e zutger mussa Carlo Janka era mangiativas ch'el recumonda sco per exempel grass sanadaivels e ris. El sez mangia er marcantamain pli pauca charn e desista da farina alva. Carlo Janka porscha ses cussegl betg mo a sportistas e sportists, el è tranter auter era trenader dal giuven skiunz Gion Stucki.